題寒綠軒
作者：張鎡
朝代：宋

paragraphs: 甫里先生窮到老，剩有詩文記林草。
杞苗菊葉果何佳，自喜春風顔色好。
現菴主人同吾張，故家文獻出大梁。
相過肯對桂隠榻，握手書社傾肝腸。
頃年客處東瀕海，灌畦不仰園官菜。
小窗寒綠獨專名，實與天隨同所愛。
所愛既同人亦同，豈較早晏時遭逢。
極知趣尚寓小物，過眼斥鷃高飛鴻。
閒關館舍人稀到，簷前席地聊從好。
維杞與菊復移栽，擷可烹茶羹可芼。
曉煙夕露清無邊，盡掃萬古紅紫緣。
對之飲水骨亦仙，屠沽兒家休擊鮮。